Moaposetoloi o ne a tlhalosa gore fa Mokeresete wa boammaaruri a kopanela le motho yo e seng Mokeresete wa boammaaruri mo kobamelong, seo e tla bo e le go pataganela jokwe mo go sa lekalekaneng e leng selo se se sa tshwanelang. (2 Bakorintha 6:14) Seo se ka koafatsa tumelo ya Mokeresete. Dilo tse Paulo a neng a tshwenyegile ka tsone di ne di tshwana le tse di tshwenyang rre yo o itseng gore bana bangwe ba mo lefelong le a nnang mo go lone ga ba itshware sentle. E re ka e le motsadi yo o amegang, o beela ngwana wa gagwe melao ya gore a tshameke le bomang. Gongwe ngwana ga a ka ke a rata melao eo. Le fa go ntse jalo, le fa ngwana a sa e rate, go sa itsalanye le bone go ka mo sireletsa mo tlhotlheletsong ya bone e e sa siamang. Ka tsela e e tshwanang, Paulo o ne a itse gore fa Bakeresete ba sa kopane le madumedi a mangwe, go tla ba sireletsa mo mekgweng ya bone e e sa siamang.